מאות חרדים נהרו הערב (חמישי) להפגנה ברחוב נהר הירדן בבית שמש, בסמוך לבית הספר "אורות בנות". הם ייידו אבנים, חסמו את הכביש והבעירו פחי אשפה. כוחות משטרה גדולים הוזעקו לזירת האירוע, עצרו שלושה מהמתפרעים ולאחר שעה פיזרו את ההפגנה.
העימותים הערב התחילו כהתקהלות מקומית קטנה של כעשרים חרדים שהחזיקו שלטים בגנות הציונות. שמואל פפנהיים המתגורר באזור סיפר ש"הקבוצה הזאת יוצאת לאחרונה בכל לילה עם שלטים. היום בגלל שיש אווירה חמה כזאת ואנשים במעצר, מישהו החליט להצית פח אשפה גדול ומכאן התלהטה האווירה – הגיעה משטרה ומעצרים.
זמן קצר לאחר שהתחילה ההתפרעות בבית שמש התקהלו ברחוב שמואל הנביא בירושלים כ-150 חרדים שחסמו את הרחוב עם עגלות אשפה. הם מחו על מעצר של אשה בבית שמש, שהתרחש לטענתם הערב, וצעקו "לשחרר את אסירי ציון". הרחוב נפתח לתנועה זמן קצר לאחר שהמשטרה הגיעה למקום.
העימותים מגיעים אחרי שלושה ימים של שקט יחסי בבית שמש, בהם נתנו את הטון בעיר המפגינים נגד הדרת הנשים. ביום שלישי התקיימה בעיר הפגנה בה השתתפו אלפי בני אדם, בהם גם חרדים ותושבים מחוץ לעיר\ שיצאו נגד תופעת הדרת הנשים והתחרדות העיר בית שמש.
העימותים האחרונים בין המשטרה לחרדים התרחשו ביום שלישי אז רדפו 300 חרדים, יידו לעברם אבנים, צעקו עליהם, התעמתו איתם ושרפו פחים. לפחות שוטר אחד נפצע, ושני אזרחים נעצרו. בשעות אחר הצהריים המאוחרות השתרר שקט לאחר שכוחות המשטרה יצאו מהשכונה.